tttarun/llama2_hindi huggingface dataset:
बौद्ध धर्म ने मानव दुखों के संबंध में न केवल नवीन अंतर्दृष्टि और व्यावहारिक दृष्टिकोण दिया है बल्कि कला और स्थापत्य के क्षेत्र में एक संपन्न विरासत भी प्रदान की है। टिप्पणी करें।
उत्तर :
उत्तर की रूपरेखा:
परिचय में वैदिकोत्तर काल में उत्पन्न समस्याओं का संक्षिप्त उल्लेख करें।
बौद्ध धर्म द्वारा मानवीय समस्याओं के समाधान का वर्णन करें।
तत्पश्चात् बौद्ध धर्म के द्वारा कला व स्थापत्य पर पड़ने वाले प्रभावों को सोदाहरण स्पष्ट करें।
वैदिकोत्तर समय में उपस्थित वर्ण व्यवस्था, कर्मकाण्डीय उद्भव, सामाजिक असमानता व शोषण के विरुद्ध बौद्ध धर्म का उदय हुआ। बौद्ध धर्म ने ईसा-पूर्व छठी सदी में भारत की जनता की समस्याओं का व्यावहारिक ढंग से निवारण करने का प्रयास किया।
मानवीय समस्याओं का समाधानः
तत्कालीन समय में उपस्थित सामाजिक असमानता को दूर करने हेतु बौद्ध धर्म में अपरिग्रह अर्थात् धन संचय न करने का उपदेश दिया गया जो व्यावहारिक समाधान था।
घृणा, क्रूरता, हिंसा व दरिद्रता से अनुप्राणित होती है। इन बुराइयों को दूर करने के लिये किसानों को बीज और अन्य सुविधाएँ, व्यापारियों को धन व श्रमिकों के लिये मज़दूरी जैसे समाधान प्रस्तुत किये गए। इन उपायों की अनुशंसा सांसारिक दरिद्रता को दूर करने के लिये की गई।
बौद्ध धर्म ने अहिंसा और जीवमात्र के प्रति दयाभाव को जगाकर देश में पशुधन की वृद्धि की जो किसानों के लिये लाभप्रद था।
बौद्ध धर्म ने बौद्धिक और साहित्यिक जगत को तर्क आधारित गुण-दोष विवेचना हेतु प्रेरित करके अंध विश्वास को कम करने का प्रयास किया।
बौद्ध धर्म ने स्त्रियों व शूद्रों के लिये अपने द्वार खोलकर समाज पर गहरा प्रभाव डाला। उपदेशात्मक प्रवृत्ति से इतर यह कदम अधिक व्यावहारिक व प्रभावी था।
मानवीय समस्याओं के समाधान के अतिरिक्त बौद्ध धर्म ने कला व स्थापत्य कला को भी प्रभावित किया जो इस प्रकार हैः
बौद्ध धर्म के फलस्वरूप स्तूपों, विहारों, चैत्यों का निर्माण हुआ। इसमें सांची, भरहुत, सारनाथ का प्रमुख स्थान है।
बौद्ध धर्म का स्पष्ट प्रभाव अजंता, एलोरा के साथ-साथ गांधार, मथुरा व अमरावती शैली पर देखा जा सकता है।
बौद्ध धर्म ने पालि भाषा में साहित्य को लिखकर, इसे समृद्ध किया।
निष्कर्षतः बौद्ध धर्म ने तत्कालीन मानवीय समस्याओं के व्यावहारिक समाधान के साथ-साथ भारतीय कला व स्थापत्य को भी एक नई दिशा प्रदान की।
कैसे उपनिवेशवाद ने भारतीय समाज को बदलने के साथ-साथ उसे विश्व पूँजीवादी व्यवस्था से जोड़ दिया? स्प्ष्ट करें।
उत्तर :
उत्तर की रुपरेखा :
उपनिवेशवाद क्या है ?
इसने कैसे भारतीय समाज को बदल दिया। 
विश्व पूंजीवादी व्यवस्था से जुड़ाव के महत्त्वपूर्ण बिंदु।
उपनिवेशवाद से तात्पर्य उस स्थिति से है, जिसमें कोई राष्ट्र अपनी राजनीतिक शक्ति का विस्तार अन्य राष्ट्रों पर नियंत्रण स्थापित कर वहाँ के संसाधनों का अपने हित में शोषण करता है। इस क्रम में वह अपने उद्देश्यों की पूर्ति के लिए उस देश के सामाजिक, संस्कृतिक व राजनीतिक गतिविधियों पर भी नियंत्रण स्थापित करता है।
भारत में औपनिवेशिक समाज में परिवर्तन निम्न बिंदुओं के तहत देखे जा सकते हैं:
प्रशासन में वंशानुगत एवं कुलीनो के स्थान पर योग्यता के महत्त्व को बढ़ावा दिया गया। अब विधि के शासन की शुरुआत हुई।
राजनीति में स्वतंत्रता, समानता एवं जनतंत्र के विचारें का प्रचार हुआ। फलतः लोगों का झुकाव लोकतांत्रिक शासन प्रणाली की ओर हुआ।
संचार एवं परिवहन के साधनों ने प्रशासनिक एकरूपता स्थापित करने में महत्वपूर्ण योगदान दिया, जिससे राष्ट्रवाद तथा एकीकरण की भावना को बल मिला।
इस काल में पाश्चात्य विचारों तथा पाश्चात्य शिक्षा का सर्वाधिक प्रचार-प्रसार हुआ। जिससे तर्कवाद, मानवतावाद जैसी भावनाओं का विकास हुआ।
अंग्रेजों के द्वारा शासन स्थापित करने के क्रम में कुछ ऐसे सुधार हुए जिससे भारत विश्व पूंजीवादी व्यवस्था का अंग बन गया, ये सुधार निम्नलिखित हैं:-
उपनिवेश स्थापित होने से भारत में स्थायी बंदोबस्त, रैयतवाड़ी, महालवाड़ी व्यवस्थाओं को लागू किया गया जिससे किसान कई एक नई आर्थिक क्रिया से जुड़े।
कृषि के वाणिज्यीकरण से भारतीय अर्थव्यवस्था विश्व अर्थव्यवस्था से जुड़ गई तथा कृषि का पूंजीवादी रूपांतरण हुआ।
पूँजीवाद से प्रभावित होकर ब्रिटिश निवेशकों ने भारत में रेलवे, जूट उद्योग एवं चाय के बागानों में निवेश किया।
लेकिन उपर्युक्त सुधार अंग्रेजों ने अपने हित में किये थे न कि भारत के हित में परिणाम स्वरूप भारत विश्व पूंजीवाद का अभिन्न अंग होते हुए भी स्वतंत्रता के समय वि-औद्योगीकृत तथा एक आर्थिक रूप से पिछड़े देश के रूप में सामने आया।
कश्मीर को शेष भारत से जोड़ने में प्राचीन कश्मीरी शैववाद से लेकर मध्यकालीन सूफी परंपरा तक अन्य किसी भी तत्त्व की तुलना में साझा दार्शनिक विचार और परंपरा की अधिक भूमिका रही है। टिप्पणी करें।
उत्तर :
उत्तर की रूपरेखा:
कश्मीरी संस्कृति का संक्षिप्त वर्णन करते हुए राजनैतिक जुड़ाव के साथ विकसित हुई समान दार्शनिक विचारों व परम्पराओं का वर्णन।
कश्मीर शैवमत से लेकर मध्यकालीन सूफी परम्परा से उत्पन्न सांस्कृतिक संबंधों का बिन्दुवार उदाहरण सहित उल्लेख करें।
कश्मीर, अपनी भौगोलिक स्थिति, प्राकृतिक सुन्दरता और शीतोष्ण जलवायु के कारण कला, साहित्य, नाटक, नृत्य और चित्रकला में धनी रहा है। उल्लेखनीय है कि व्यापार एवं राजनीति से इतर एक समान दार्शनिक विचारों और परंपराओं के कारण कश्मीर, शेष भारत से सदैव जुड़ा रहा है। इस संबंध में प्रस्तुत तर्क निम्न प्रकार से  हैं-
शैवमत के अभिन्न अंग कश्मीरी शैव मत में वर्णित ‘शिव’ की अवधारणा, दक्षिण भारत में चर्चित शंकर के ‘अद्वैत दर्शन’ के ब्रह्म से समानता रखती है। यह प्रमाण कश्मीर के शैवमत व शेष भारत के दार्शनिक विचारों के आदान-प्रदान को प्रदर्शित करता है। कश्मीरी शैवमत के प्रमुख अभिनवगुप्त की ‘तंत्रलोक’ पुस्तिका में वर्णित ‘तंत्रों’ का प्रचार-प्रसार शेष भारत में हुआ।
शंकराचार्य द्वारा स्थापित पीठों में पूजा हेतु ‘केसर’ का प्रयोग होता है। यह ‘केसर’ कश्मीर से मंगाया जाता है।
भरत मुनि जो दक्षिण से संबंधित थे, ने नाट्यशास्त्र में 36 अध्यायों का वर्णन किया है जिसे विद्वान, कश्मीर शैवमत में वर्णित ‘36 तत्त्वों’ से संबंधित करते हैं जो निस्सन्देह एक समान दार्शनिक विचारों को प्रमाणित करता है।
कुषाण शासक कनिष्क ने चौथी बुद्ध संगीति कश्मीर में आयोजित की। इसी में बौद्ध धर्म का हीनयान-महायान विभाजन हुआ तथा कश्मीर में बौद्ध धर्म का प्रचार-प्रसार हुआ।
कश्मीर की एक पुस्तक ‘योग वशिष्ठ’ वाल्मिकी से संबंधित है, जिन्होंने रामायण की रचना की थी। यह कश्मीर और शेष भारत के सांस्कृतिक संबंधों को प्रदर्शित करता है।
कश्मीर की प्रसिद्ध कवयित्री लालेश्वरी द्वारा रचित कविताओं ने शेष भारत को कश्मीरी भाषा से अवगत कराया।
सूफी मत का प्रचार-प्रसार संपूर्ण भारत में हुआ था और कश्मीर भी इससे अछूता नहीं रहा। इसने कश्मीर व शेष भारत को एक सूत्र में पिरोने का कार्य किया। कश्मीर में नूरूद्दीन नूरानी और लल्ला आरिफी ने सूफी धर्म का प्रचार किया। उल्लेखनीय है कि लल्ला आरिफी को ‘लाल डेड’ (मदर लल्ला) के नाम से भी जाना जाता है।
इस प्रकार इन तर्कों के आधार पर दार्शनिक विचारों एवं परंपराओं के संबंध में कश्मीर का शेष भारत से स्पष्ट संबंध दृष्टिगत होता है।
इसके अतिरिक्त चरक के आयुर्वेद, पाणिनी के व्याकरण, कल्हण की राजतरंगिणी विल्हण के संगीत में शेष भारत की परंपराएँ व दर्शन दृष्टिगत होते हैं।
स्वतंत्रता आंदोलन के दौरान समाचार पत्र (अख़बार) लोगों को सिर्फ राजनीतिक रूप से शिक्षित ही नहीं कर रहे थे, बल्कि वह उन्हें सामूहिक भागीदारी भी सिखा रहे थे। चर्चा करें।
उत्तर :
उत्तर की रूपरेखा :
स्वतंत्रता आंदोलन के दौरान के समाचार पत्रों का  संक्षिप्त परिचय दें ।
कुछ महत्त्वपूर्ण सामाचार पत्रों का उल्लेख करें।
ये समाचार पत्र जनता को राजनीतिक रूप से शिक्षित करने के साथ सामूहिक भागीदारी कैसे सिखा रहे थे?
समाचार पत्र केवल समाचार उपलब्ध करवाने वाले दस्तावेज़ ही नहीं होते, बल्कि ये सामाजिक संपर्क स्थापित करके समाज के प्रत्येक वर्ग को एक सामूहिक भागीदारी भी सिखाते हैं। भारतीय स्वतंत्रता आंदोलन में भी सामाचार पत्रों की यही भूमिका रही।
भारत का प्रथम समाचार पत्र ‘बंगाल गजट’ माना जाता है जिसके द्वारा जेम्स अगस्ट हिक्की ने कंपनी शासन की कुरीतियों को उजागर करने का प्रयास किया था। किंतु राजनीतिक हस्तक्षेप के कारण इसे बंद करना पड़ा। कालांतर में ‘बंगाल क्रॉनिकल’, पायोनियर, इण्डियन मिरर, वाम बोधिनी, मिरातुल अखबार, इंडिपेंडेंट, केसरी, मराठा, यंग इंडिया, कामरेड, हमदर्द, इंडियन स्ट्रगल आदि अनेक समाचार पत्रों ने भारतीयों में राजनीतिक चेतना जगाने के साथ ही उन्हें विभिन्न सामाजिक विचारों का आदान-प्रदान करने का मंच या साधन भी प्रदान किया।
‘वाम बोधिनी’ में केशव चन्द्र सेन ने समाज में व्याप्त कुरीतियों पर तो कुठाराघात किया ही, विभिन्न राजनीतिक विचारों के प्रसार से भारतीय जनता में राजनीतिक चेतना भी जगाई। केसरी और मराठा के माध्यम से बाल गंगाधर तिलक ने राष्ट्रवाद की सामूहिक चेतना को प्रज्ज्वलित किया। जहाँ कॉमन वील और न्यू इंडिया में एनी बेसेंट ने भारतीयों में प्राचीन परंपरा के माध्यम से राजनीतिक प्रसार किया तो वहीं यंग इंडिया और हरिजन के द्वारा महात्मा गांधी दलितों के उत्थान के लिये प्रयास कर रहे थे।
‘इंडिया फॉर इंडियंस’ में चितरंजन दास भारतीयों से यह आवाहन करते हैं कि 30 करोड़ भारतीय अपने 60 करोड़ हाथ उठा लें तो ब्रिटिश शासन को भारत से उखाड़ फेंकना बहुत आसान होगा। ‘इंडियन स्ट्रगल’ में सुभाष चंद्र बोस भारतीयों से स्वतंत्रता संग्राम में भाग लेने का आवाहन करते हैं।
निष्कर्षतः यह कहा जा सकता है कि भारतीय स्वतंत्रता आंदोलन में समाचार पत्रों ने न केवल राजनीतिक चेतना को जगाया बल्कि भारतीयों की सामूहिक भागीदारी को सुनिश्चित करके उन्हें स्वतंत्रता के प्रति प्रतिबद्ध भी बनाया।
ब्रिटिश सरकार द्वारा लिये गए बंगाल विभाजन के निर्णय के विरोधस्वरूप चलाया गया स्वदेशी व बहिष्कार आंदोलन यद्यपि अपने उद्देश्यों में पूर्णतया सफल नहीं हो सका, किंतु इस आंदोलन की उपलब्धियों को नकारा नहीं जा सकता। चर्चा कीजिये।
उत्तर :
उत्तर की रूपरेखा
प्रभावी भूमिका में स्वदेशी व बहिष्कार आंदोलन का परिचय लिखें।
तार्किक एवं संतुलित विषय-वस्तु में आंदोलन की उपलब्धियों और इसके दूरगामी परिणामों को स्पष्ट करते हुए इसकी सफलता के कारणों पर चर्चा करें।
प्रश्नानुसार संक्षिप्त एवं सारगर्भित निष्कर्ष लिखें।
स्वदेशी व बहिष्कार आंदोलन आधुनिक भारत के इतिहास की एक प्रमुख घटना थी। 1857 की क्रांति के पश्चात् का यह सबसे सशक्त विरोध था। यद्यपि यह आंदोलन अपने उद्देश्यों में पूर्णतः सफल नहीं हो सका, परंतु इस आंदोलन की उपलब्धियाँ बहुत महत्त्वपूर्ण थीं और इसके अत्यंत दूरगामी परिणाम हुए। यथा-
देशप्रेम और राष्ट्रीयता का तीव्र प्रसार करने में स्वदेशी आंदोलन को अपार सफलता मिली। यह आंदोलन विदेशी शासन के विरुद्ध जनता की भावनाओं को जागृत करने का अत्यंत शक्तिशाली साधन सिद्ध हुआ। स्वतंत्रता आंदोलन में अब राजनीति से पृथक रहने वाले अनेक वर्गों यथा- छात्रों, महिलाओं तथा कुछ ग्रामीण व शहरी जनसंख्या ने सक्रिय रूप से भाग लिया। आंदोलन का प्रभाव-क्षेत्र राजनीतिक जगत तक ही सीमित नहीं रहा अपितु साहित्य, विज्ञान एवं उद्योग जगत पर भी इसका प्रभाव पड़ा।
स्वदेशी आंदोलन ने उपनिवेशवादी विचारों एवं संस्थाओं की वास्तविक मंशा को लोगों के समक्ष अनावृत कर दिया। 
आंदोलन से लोगों की तन्द्रा टूटी तथा वे साहसिक राजनीतिक भागीदारी एवं राजनीतिक कार्यों में एकता की महत्ता से परिचित हुए।
स्वतंत्रता आंदोलन के सभी प्रमुख माध्यमों जैसे- उदारवाद से राजनीतिक अतिवाद, क्रांतिकारी आतंकवाद से प्रारंभिक समाजवाद तथा याचिका एवं प्रार्थना-पत्रों से असहयोग एवं सत्याग्रह का अस्तित्व इस आंदोलन से उभरकर सामने आया। 
आंदोलन से प्राप्त अनुभवों से स्वतंत्रता संघर्ष की भावी राजनीति को तय करने में सहायता मिलीं।
चूँकि आंदोलन के दौरान उदारवादी इसे अखिल भारतीय स्वरूप देने में असफल रहे तथा उनके कार्यक्रम व नीतियाँ आंदोलन को यथोचित गति नहीं प्रदान कर सकीं, इसीलिये युवा पीढ़ी ने उनके नेतृत्व को नकार दिया। वहीं, अतिवादी राष्ट्रवादियों की कार्यप्रणाली में एकरूपता नहीं थी। उनकी कार्यप्रणाली से अहिंसात्मक व वैधानिक आंदोलन के समर्थक असंतुष्ट हो गए। उग्रवादियों की नीतियों व कार्यों से उपनिवेशी शासन को आघात तो ज़रूर पहुँचा लेकिन उनके कुछ कार्यों से धर्म एवं राजनीति के मध्य अस्वस्थ परंपरा की शुरुआत हुई, जिसके दुष्परिणाम कालांतर में भारत को झेलने पड़े।
फिर भी, स्वदेशी व बहिष्कार आंदोलन से जो राजनीतिक चेतना एवं राष्ट्रवादी लहर पैदा हुई कालांतर में उसने भारत की आज़ादी की रूपरेखा तैयार की।
‘अंग्रेज़ों द्वारा समय-पूर्व सत्ता हस्तांतरण करने की शीघ्रता व तात्कालिक नेतृत्व की अदूरदर्शिता आज़ादी के समय हुए नरसंहार व अशांति के लिये उत्तरदायी थी।’ इस कथन की समीक्षा कीजिये।
उत्तर :
उत्तर की रूपरेखा
प्रभावी भूमिका में आज़ादी की घोषणा के समय की स्थिति को स्पष्ट करें।
तार्किक एवं संतुलित विषय-वस्तु में सत्ता हस्तांतरण की शीघ्रता तथा तात्कालिक नेतृत्व की अदूरदर्शिता के अतिरिक्त अन्य कारणों पर भी चर्चा करें।
प्रश्नानुसार संक्षिप्त एवं सारगर्भित निष्कर्ष लिखें।
20 फरवरी, 1947 को ब्रिटेन के प्रधानमंत्री क्लीमेंट एटली ने घोषणा की थी कि अंग्रेज़ सरकार 30 जून, 1948 तक भारतवासियों को सत्ता सौंप देगी परंतु ‘माउंटबेटन योजना’ द्वारा 3 जून, 1947 को ही यह स्पष्ट हो गया कि ब्रिटिश सरकार द्वारा 15 अगस्त, 1947 को भारत और पाकिस्तान को डोमिनियन स्टेट्स के रूप में सत्ता का हस्तांतरण कर दिया जाएगा। समय-पूर्व सत्ता हस्तांतरण और अंग्रेज़ों की भारत से शीघ्रातिशीघ्र वापसी के निर्णय से भारत में अनेक विकट समस्याएँ उत्पन्न हो गईं। इस शीघ्रता के कारण विभाजन के संबंध में सुनिश्चित योजना बनाने की रणनीति गड़बड़ा गई जिसके कारण देश भर में व्यापक नरसंहार रोकने का प्रयास असफल रहा। उस समय हुए नरसंहार और अशांति के पीछे निम्नलिखित कारक उत्तरदायी थे- 
विभाजन की योजना के संबंध में एक सुनिश्चित एवं दूर्शितापूर्ण रणनीति का अभाव था। साथ ही योजना में यह भी नहीं बताया गया था कि विभाजन उपरांत उत्पन्न समस्याओं को कैसे हल किया जाएगा।
माउंटबेटन यह मानकर चल रहे थे कि उन्हें भारत एवं पाकिस्तान दोनों का गवर्नर जनरल बनाया जाएगा, जिससे वे विभाजनोपरांत उत्पन्न समस्याओं को हल कर लेंगे किंतु जिन्ना पाकिस्तान के गवर्नर जनरल का पद स्वयं संभालना चाहते थे। 
सीमा आयोग (रेडक्लिफ की अध्यक्षता में) की घोषणा करने में अनावश्यक देरी की गई। हालाँकि इस संबंध में निर्णय 12 अगस्त, 1947 को ही लिया जा चुका था लेकिन माउंटबेटन ने इसे 15 अगस्त, 1947 को ही सार्वजनिक करने का निर्णय लिया। इसके पीछे उनकी यह सोच थी कि इससे सरकार किसी भी प्रकार की विपरीत घटना होने पर जिम्मेदारी से बच जाएगी।
परंतु , इसके अतिरिक्त जिन्ना की जल्दी-से-जल्दी पाकिस्तान बनाने की ज़िद, हिन्दू-मुस्लिमों के मध्य सांप्रदायिकता का उफान, पंजाब व बंगाल में सरकार की प्रशासनिक विफलता आदि कारक भी तत्कालीन हिंसा के लिये उत्तरदायी थे।
इस प्रकार, ब्रिटिश सरकार की स्वयं के हितों को सुरक्षित रखने की स्वार्थपूर्ण नीति ने भारतीय उपमहाद्वीप को अस्त-व्यस्त कर दिया जिसके कारण भीषण नरसंहार हुआ तथा किसी को भी इसके लिये उत्तरदायी नहीं ठहराया गया।
‘इंडो-इस्लामिक कला के विकास-क्रम में फतेहपुर सीकरी एक मील का पत्थर है, यह इस्लामी और हिन्दू स्थापत्य का सुंदर सामंजस्य है।’ कथन की तथ्यात्मक पुष्टि कीजिये।
उत्तर :
उत्तर की रूपरेखा
प्रभावी भूमिका में प्रश्नगत कथन को स्पष्ट करें।
इंडो-इस्लामिक शैली की विशेषताओं को संक्षेप में लिखते हुए फतेहपुर सीकरी की निर्माण कला के विषय में लिखें।
प्रश्नानुसार संक्षिप्त एवं सारगर्भित निष्कर्ष लिखें।
सल्तनत काल में ही भारतीय तथा इस्लामी शैलियों की विशेषताओं से युक्त स्थापत्य का विकास हुआ, जिसे हिंदू इस्लामी या इंडो-इस्लामिक शैली कहा गया। इसी का विकास-क्रम मुगलकालीन स्थापत्य ‘फतेहपुर सीकरी’ में देखने को मिलता है।
इंडो-इस्लामिक शैली की प्रमुख विशेषताओं में भारतीय शहतीरी शिल्पकला और मेहराबी कला का समन्वय, इमारतों की साज-सज्जा में भारतीय अलंकरण और इस्लामी सादगी का समन्वय तथा जोड़ने में अच्छे गारे का इस्तेमाल और डॉटदार पत्थरों का प्रयोग शामिल है। मुगल वास्तुकला इंडो-इस्लामिक शैली का अंतिम पड़ाव है, जिसमें मीलों घेरे वाला शहर तथा घुमावदार, कोणदार और रंगीन मेहराब का इस्तेमाल, पित्रादूरा तकनीक आदि प्रमुख विशेषताएँ हैं। फतेहपुर सीकरी का किला इंडो-इस्लामी स्थापत्य का बेहतरीन उदाहरण है।
आगरा से 36 किलोमीटर पश्चिम में स्थित लाल बलुआ पत्थर से निर्मित फतेहपुर सीकरी अकबर की महत्त्वाकांक्षी वास्तुकलात्मक परियोजना का प्रतिबिंब है। यहाँ दो श्रेणियों के भवन हैं- धार्मिक एवं लौकिक। धार्मिक भवनों जैसे- जामा मस्जिद और बुलंद दरवाज़ा में इस्लामी प्रभाव ज्यादा दृष्टिगोचर होते हैं, जबकि लौकिक या धर्म निरपेक्ष भवनों (प्रशासनिक भवन, महल या विविध) में भारतीय तत्त्वों की अधिकता है। जोधाबाई के महल में हिन्दू एवं जैन मंदिरों की विशेषता देखने को मिलती है। पंचमहल की सपाट छत को सहारा देने के लिये विभिन्न स्तंभों का इस्तेमाल किया गया है, जो मंदिरों एवं विहारों की शैली को दर्शाता है। पाँच मंजिला पंचमहल या हवामहल मरियम-उज-जमानी के सूर्य को अर्घ्य देने के लिये बनवाया गया था। यहीं से अकबर की मुसलमान बेगमें ईद का चाँद देखती थीं। जोधा का महल प्राचीन घरों के ढंग का बनवाया गया था। इसे बनवाने तथा सजाने में अकबर ने अपनी रानी की हिंदू भावनाओं का विशेष ख्याल रखा। भवन के अंदर आँगन में तुलसी का चौरा है और सामने दालान में एक मंदिर के चिह्न हैं। दीवारों में मूर्तियों के लिये  आले बने हैं। कहीं-कहीं दीवारों पर कृष्ण लीला के चित्र हैं, जो बहुत मद्धिम पड़ गए हैं। इसी प्रकार टोडरमल के महल या तानसिंह के महल में हिंदू प्रभाव स्पष्ट दिखाई देता है। 
कहने का तात्पर्य यह है कि फतेहपुर सीकरी में अकबर के ‘सुलह-ए-कुल’ की नीति का बिंब हिंदू-मूस्लिम स्थापत्य के सांमजस्य के रूप में देखा जा सकता है।
चालुक्यकालीन स्थापत्य कला पर प्रकाश डालिये।
उत्तर :
उत्तर की रूपरेखा
प्रभावी भूमिका में चालुक्य साम्राज्य की स्थापत्य कला का परिचय दें।
तार्किक एवं संतुलित विषय-वस्तु में कला की विशेषताओं का वर्णन करें।
चालुक्य साम्राज्य की स्थापत्य कला के प्राचीनतम उदाहरण बौद्ध धर्म के हैं, जिनका विकास तीसरी ईसवी पूर्व से सातवीं ईसवी तक रहा। दक्कन की स्थापत्य कला के इतिहास में धर्म का पुनर्जागरण वास्तुकला के संरक्षक चालुक्यों के काल में हुआ। उन्होंने अपनी राजधानी वातापी को अनेक चट्टान, मंदिरों से अलंकृत किया, जिनमें से कुछ अब भी दक्कन में इस शैली के पुराने ब्राह्मण भवनों का प्रतिनिधित्व करते हैं।
चालुक्य काल में कला का विकास धीरे-धीरे हुआ। इस काल के प्रमुख केंद्र थे– ऐहोल, वातापी (बादामी), पट्टदकल और आलमपुर। ऐहोल में चालुक्यों के प्रारंभिक मंदिर प्राप्त होते हैं जिस कारण इसे मंदिरों का नगर कहा गया है। ऐहोल के बाद वातापी (बादामी) में पत्थरों को काटकर मंदिरों एवं गुफाओं का विकास हुआ। चालुक्य वंश के अंतिम शासकों ने कला के लिये पट्टदकल एवं आलमपुर को चुना। इसकी अन्य विशेषताएँ निम्नलिखित हैं-
यह नागर और द्रविड़ शैली की विशेषताओं से युक्त बेसर शैली है।
यहाँ के मंदिरों में चट्टानों को काटकर संयुक्त कक्ष और विशेष ढाँचे वाले मंदिरों का निर्माण देखने को मिलता है।
ऐहोल में 70 से अधिक मंदिर हैं जिनमें रविकीर्ति द्वारा बनवाया गया मेंगुती जैन मंदिर तथा लाढ़खाँ का सूर्य मंदिर प्रसिद्ध है।
बादामी के गुफा मंदिरों में खंभों वाला बरामदा, मेहराबयुक्त कक्ष, छोटा गर्भगृह और उनकी गहराई प्रमुख है।
बादामी में मिली चार गुफाएँ: शिव, विष्णु, विष्णु अवतार व जैन तीर्थंकर पार्श्वनाथ से संबंधित हैं।
बादामी के भूतनाथ, मल्लिकार्जुन और येल्लमा के मंदिरों के स्थापत्य को सराहना मिली है।
पट्टदकल के विरुपाक्ष मंदिर का स्थापत्य अति विशिष्ट है। इसके अलावा यहाँ के मंदिरों में संगमेश्वर, पापनाथ आदि प्रमुख हैं।
पट्टदकल के मंदिरों में चालुक्यकालीन स्थापत्य संपूर्ण रूप में विद्यमान है। इसलिये इसे 1987 में यूनेस्को की विश्व विरासत सूची में शामिल किया गया।
मानसून उत्पत्ति की तापीय संकल्पना का संक्षेप में वर्णन कीजिये।
उत्तर :
उत्तर की रूपरेखा
प्रभावी भूमिका में मानसून उत्पत्ति की तापीय संकल्पना का परिचय लिखें।
तार्किक एवं संतुलित विषय-वस्तु में संकल्पना को विश्लेषित करें।
प्रश्नानुसार संक्षिप्त एवं सारगर्भित निष्कर्ष लिखें।
मानसून की उत्पत्ति की तापीय संकल्पना का सर्वप्रथम प्रतिपादन हैले ने 1686 ई. में किया था। मानसून की उत्पत्ति से संबंधित तापीय संकल्पना के अनुसार, मानसून की उत्पत्ति पृथ्वी पर स्थल तथा जल के असमान वितरण और उनके गर्म एवं ठंडा होने के विरोधी स्वभाव के कारण होती है।
यदि सूक्ष्म दृष्टि से देखा जाए तो मानसूनी हवाएँ स्थल तथा जल समीर का ही विस्तृत रूप होती हैं। गर्मियों में अधिक सूर्यातप के कारण स्थलीय भाग सागरों की अपेक्षा अधिक गर्म हो जाने के कारण वहाँ न्यून दाब के क्षेत्र विकसित हो जाते हैं तथा सागरीय भागों से स्थल की ओर हवाएँ चलने लगती हैं। इसके विपरीत सर्दियों में स्थल भाग उच्च दाब के केंद्र बन जाते हैं तथा सागरीय भाग न्यून दाब के क्षेत्र। तापीय संकल्पना के आधार पर मानसून को दो भागों में विभाजित किया जाता है।
ग्रीष्मकालीन मानसूनः 21 मार्च के बाद सूर्य उत्तरायण होने लगता है। 21 जून को कर्क रेखा पर सूर्य के सीधा चमकने से उत्तरी गोलार्द्ध में सर्वाधिक सौर्यिक ऊर्जा प्राप्त होती है। अत्यधिक तापमान के कारण एशिया पर न्यून वायुदाब बन जाता है। इसके विपरीत दक्षिणी गोलार्द्ध में शीतकाल के कारण दक्षिण हिंद महासागर तथा उत्तर-पश्चिमी ऑस्ट्रेलिया के पास उच्च दाब विकसित हो जाता है। परिणामस्वरूप उच्च दाब वाले क्षेत्रों से अर्थात् महासागरीय भागों से निम्न दाब वाले स्थलीय भागों की ओर हवाएँ चलने लगती हैं। सागरों के ऊपर से आने के कारण नमी से लदी ये हवाएँ पर्याप्त वृष्टि प्रदान करती हैं। जब निम्न दाब का क्षेत्र अधिक सक्रिय हो जाता है तो दक्षिण-पूर्वी व्यापारिक हवा भी भूमध्य रेखा को पार करके मानसूनी हवाओं से मिल जाती है। इसे दक्षिण-पश्चिमी मानसून अथवा भारतीय मानसून भी कहा जाता है। इस प्रकार एशिया में मानसून की दो शाखाएँ हो जाती हैं-
चीन तथा जापान की मानसून शाखा
दक्षिण एशिया की मानसून शाखा
भारत में भी दक्षिण-पश्चिम मानसून की दो शाखाएँ हो जाती हैं-
बंगाल की खाड़ी तथा
अरब सागर की शाखा।
शीतकालीन मानसूनः शीतकाल में 22 दिसंबर को सूर्य मकर रेखा पर सीधा चमकता है जिस कारण उत्तरी गोलार्द्ध में शीतकाल तथा दक्षिणी गोलार्द्ध में ग्रीष्मकाल होता है। साथ ही एशिया महाद्वीप पर बैकाल झील तथा पेशावर के पास उच्च दाब स्थापित हो जाता है। जबकि दक्षिणी गोलार्द्ध में ग्रीष्मकाल के कारण ऑस्ट्रेलिया के उत्तर में निम्न दाब बन जाता है जिस कारण स्थलीय भाग से सागरों की ओर हवाएँ चलने लगती हैं। इसे उत्तर-पूर्वी मानसून कहते हैं। स्थल की ओर से आने के कारण ये हवाएँ शुष्क होती हैं। अतः वर्षा प्रदान करने में असमर्थ होती हैं।
इस तरह से तापीय संकल्पना के अनुसार, दोनों प्रकार के मानसून की उत्पत्ति तापीय अंतर तथा उससे जनित वायुदाब में अंतर के कारण होती है।
‘स्थलरूप अंतर्जात एवं बहिर्जात कारकों की पारस्परिक क्रिया का प्रतिफल होता है।’ स्पष्ट कीजिये।
उत्तर :
उत्तर की रूपरेखा
प्रभावी भूमिका में डेविस के भौगोलिक चक्र मॉडल का परिचय दें।
तार्किक एवं संतुलित विषय-वस्तु में मॉडल को विश्लेषित करते हुए प्रश्नगत कथन को स्पष्ट करें।
प्रश्नानुसार संक्षिप्त एवं सारगर्भित निष्कर्ष लिखें।
डेविस ने 1899 में भौगोलिक चक्र की संकल्पना का प्रतिपादन किया तथा बताया कि भौगोलिक चक्र अपरदन की वह अवधि है, जिसके अंतर्गत उत्थित भूखंड अपरदन के प्रक्रम द्वारा प्रभावित होकर एक आकृतिविहीन समतल मैदान में बदल जाता है। इसी आधार पर डेविस ने यह प्रतिपादित किया कि ‘स्थलरूप संरचना, प्रक्रम तथा समय का प्रतिफल है’। इन तीनों कारकों को डेविस के त्रिकूट के नाम से जाना जाता है।
डेविस का सामान्य सिद्धांत यह है कि स्थलरूपों में समय के संदर्भ में क्रमिक परिवर्तन होता है। इनके सिद्धांत का मुख्य उद्देश्य स्थलरूपों का जननिक एवं क्रमबद्ध वर्णन करना था। डेविस का भौगोलिक चक्र मॉडल निम्न मान्यताओं पर आधारित है—
स्थलरूप अंतर्जात एवं बहिर्जात कारकों की पारस्परिक क्रिया का प्रतिफल होता है।
स्थलरूपों का विकास इस तरह क्रमिक रूप में होता है कि पर्यावरणीय दशाओं में परिवर्तन के अनुरूप स्थलरूपों का व्यवस्थित एवं क्रमबद्ध अनुक्रम उत्पन्न होता है अर्थात् स्थलरूपों का स्वरूप पर्यावरणीय दशाओं में परिवर्तन के अनुरूप होता है।
नदियाँ तब तक अपनी घाटी को गहरा करती रहती है जब तक कि वे प्रवणित या क्रमबद्ध न हो जाएँ। इस स्थिति की प्राप्ति के बाद नदियाँ पार्श्विक अपरदन द्वारा अपनी घाटी को चौड़ा करती हैं।
जब तक स्थलखंड के उत्थान का कार्य समाप्त नहीं हो जाता, अपरदन प्रारंभ नहीं होता।
डेविस के सिद्धांत की प्रथम मान्यता के अनुसार, जैसे ही भ्वाकृतिक प्रक्रम समय के साथ कार्यशील होते हैं, स्थलरूपों में इस तरह का क्रमिक परिवर्तन होता है कि सामान्य आंतरिक एवं बाह्य पर्यावरणीय दशाओं में स्थलरूपों का एक व्यवस्थित रूप विकसित होता है। उन बाह्य दशाओं में अपरदन, अनाच्छादन तथा निक्षेपण की क्रिया को शामिल किया जाता है, जबकि आंतरिक दशाओं में अंतर्जात बलों को शामिल किया जाता है। इस संदर्भ में तंत्र के आधार पर आगे चलकर कई मॉडल प्रतिपादित किये गए— अपरदन का सामान्य चक्र, सागरीय अपरदन चक्र, कार्स्ट अपरदन चक्र, परिहिमानी चक्र आदि।
अतः स्पष्ट है कि भौगोलिक चक्र समय की एक अवधि होता है जिसके दौरान उत्थित स्थलखंड निर्णायक प्रक्रमों द्वारा एक आकृतिविहीन मैदान में परिवर्तित हो जाता है।